 การถวายราชสดุดี

**การถวายราชสดุดีพระบรมรูปรัชกาลที่ ๖ ในพิธีเปิดการฝึกอบรมผู้บังคับบัญชา**[**ลูกเสือ**](https://www.gotoknow.org/posts/tags/ลูกเสือ) **และ ลูกเสือ**

**๑.เครื่องบูชา  จัดตั้งไว้หน้าพระรูป  ควรมี**

**ก.      ธูป ๑ ดอก**

**ข.      เทียน ๑ เล่ม**

**ค.      พานสำหรับวางพวงมาลัย หรือช่อดอกไม้**

**ถ้าจะใช้เครื่องทองน้อยก็ได้  (ถ้ามีเครื่องทองน้อยก็ไม่ต้องจัด ธุปเทียนเพิ่มเติม)**

**๒.พิธีการ เมื่อได้เวลา พิธีกรเชิญประธานในพิธีจุดธูปเทียนถวายราชสักการะ โดยปกติจะเป็นภายหลังที่ได้**

**จุดธูปเทียนบูชาพระรัตนตรัยแล้ว**

**๓.ประธานในพิธี**

**(ก)เดินไปยังหน้าพระบรมรูป ถวายคำนับ รับช่อดอกไม้หรือพวงมาลัยจากเจ้าหน้าที่ถวายไว้ที่**

**หน้าพระบรมรูป แล้วจุดเทียน จุดธูป ตามลำดับ**

**(ข) เสร็จแล้วลงนั่งคุกเข่า  ประนมมือ ถวายบังคม ๓ ครั้ง แล้วลุกขึ้นยืนถวายคำนับ อีกครั้งหนึ่ง**

**(ค) ถอยออกมานั่งเตรียมถวายราชสดุดี ก้าวเท้าซ้ายไปข้างหน้าครึ่งก้าว คุกเข่าขวาลงตั้งเข่าซ้าย นั่งลงบนส้นเท้าขวา มือขวาแบคว่ำลงบนเข่าขวา แขนซ้ายวางพาดบนเข่าซ้ายเอียงไปทางขวาเล็กน้อย เมื่อร้องเพลงราชสดุดี ให้ก้มหน้าเล็กน้อย และให้เงยหน้าขึ้นตามเดิมเมื่อเพลงจบ**

**(ถ้าถือหมวกอยู่ด้วย ให้ปฏิบัติตามคู่มือระเบียบแถว ของสำนักงานคณะกรรมการบริหารลูกเสือแห่งชาติ)**

**๔.ผู้เข้ารับการอบรม และแขกผู้รับเชิญอื่นๆ ปฏิบัติดังนี้**

**(๑) เมื่อประธานเดินไปจุดธูปเทียนบูชาพระบรมรูป ทุกคนยืนอยู่ในท่าตรง พนมมือ**

**(๒)เมื่อประธานลงนั่งคุกเข่า ถวายบังคม ให้ทุกคนนั่งลงในท่าเตรียมถวายราชสดุดี**

**(๓)เมื่อประธานถอยมานั่งในท่าเตรียมถวายราชสดุดี พิธีกรจะขึ้นเพลงราชสดุดี ให้ทุกคนร้องตาม**

**พร้อมกัน**

**๕.เมื่อจบเพลงราชสดุดีแล้ว พิธีกรจะสั่งให้ทุกคน “ลุก”  ทุกคนลุกขึ้นยืน เมื่อประธานเดินไปนั่งยังที่แล้วให้ทุกคนนั่งลง**

**“ราชสดุดี”**

**ข้าลูกเสือ (ทุกคนรับ) เชื้อไทย ใจเคารพ ขอน้อมนบบาทบงสุ์พระทรง....ศรี พระบาท มงกุฎเกล้า จอมเมาฬีทรงปราณีก่อเกื้อลูกเสือ....มา**

**ทรงอุตส่าห์ อบรม บ่มนิสัยให้มีใจรักชาติศา....สนา ทรงสั่งสอน สรรพกิจ วิทยาเป็นอาภาผ่องพทุธิ์วุฒิ....ไกร**

**ดังดวงจัน ทราทิตย์ ประสิทธิ์แสงกระจ่างแจ้งแจ่มภพสบ....สมัย พระคุณนี้ จะสถิต สนิทในดวงหทัยทวยราษฎร์ไม่คลาด.....เอย**

**คำกล่าวรายงาน**

**พิธีถวายราชสดุดี “วันวชิราวุธ” ๒๕ พฤศจิกายน ๒๕๕๗**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

เนื่องด้วยในวันที่ ๒๕ พฤศจิกายน ๒๕๕๗ เป็นวันคล้ายวันสวรรคตของพระบาทสมเด็จพระมงกุฎเกล้าเจ้าอยู่หัว รัชกาลที่ ๖ ผู้พระราชทานกำเนิดลูกเสือไทย อีกวาระหนึ่ง ลูกเสือและผู้บังคับบัญชาลูกเสือที่มาชุมนุมกัน ณ ที่นี้ ได้พร้อมใจกัน ถวายราชสดุดีแด่ดวงพระวิญญาณของพระองค์ท่าน เพื่อน้อมรำลึกถึงพระมหากรุณาธิคุณของพระบาทสมเด็จพระปรมินทรมหาวชิราวุธ ที่ได้พระราชทานกำเนิดกิจกรรมลูกเสือขึ้นในประเทศไทย ในการเข้าร่วมพิธีในครั้งนี้ มีลูกเสือเข้าร่วมพิธีดังนี้

กลุ่มลูกเสือสามัญรุ่นใหญ่ โรงเรียนจะนะชนูปถัมภ์ จำนวน ๓ กลุ่ม

กลุ่มลูกเสือจะนะชนูปถัมภ์ กลุ่มที่ ๑ ชั้นมัธยมศึกษาปีที่ ๑ จำนวน ๔ กอง ลูกเสือ-เนตรนารี จำนวน ๗๒ คน

กลุ่มลูกเสือจะนะชนูปถัมภ์ กลุ่มที่ ๒ ชั้นมัธยมศึกษาปีที่ ๒ จำนวน ๔ กอง ลูกเสือ-เนตรนารี จำนวน ๙๒ คน

กลุ่มลูกเสือจะนะชนูปถัมภ์ กลุ่มที่ ๓ ชั้นมัธยมศึกษาปีที่ ๓ จำนวน ๕กอง ลูกเสือ-เนตรนารี จำนวน ๘๐ คน

รวมทั้งสิ้น จำนวน ๒๔๔ คน ผู้บังคับบัญชาลูกเสือ จำนวน ๓๕ คน

บัดนี้ได้เวลาอันเป็นมงคลฤกษ์แล้ว ขอเรียนเชิญท่านประธานถวายพวงมาลาพระบรมราชนุสาวรีย์พระบาทสมเด็จพระมงกุฎเกล้าเจ้าอยู่หัว รัชกาลที่ ๖ ถวายราชสดุดี และกล่าวให้โอวาทแก่ลูกเสือต่อไป

**คำกล่าวประธาน**

**พิธีถวายราชสดุดี “วันวชิราวุธ” ๒๕ พฤศจิกายน ๒๕๕๗**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**ผู้บังคับบัญชาลูกเสือและพี่น้องลูกเสือทุกท่าน**

วันนี้เป็นวันคล้ายวันสวรรคต ของพระบาทสมเด็จพระปรมินทรมหาชิราวุธ พระมงกุฎเกล้าเจ้าอยู่หัว ผู้ทรงพระราชทานกำเนิดลูกเสือไทย ได้เวียนมาบรรจบอีกครั้ง แม้ว่าพระองค์ได้เสด็จสวรรคตล่วงเลยมาเป็นเวลานานแล้ว  
ก็ตาม แต่พระราชกรณียกิจของพระองค์ ทรงเป็นประโยชน์แก่ประเทศชาตินานัปการ จนตราบเท่าทุกวันนี้ โดยเฉพาะกิจการลูกเสือ พระองค์ท่านทรงเป็นผู้ให้กำเนิดและทรงเป็นองค์อุปถัมภ์ให้เจริญรุ่งเรือง เป็นมรดกตกทอดมาถึงพวกเราในวันนี้ การที่พวกเราได้มาชุมนุมพร้อมกันที่นี้ เพื่อถวายราชสดุดีต่อพระบรมรูปของพระองค์ท่าน นับว่าเป็นการบำเพ็ญกตเวทิตาธรรมประการหนึ่ง แต่สิ่งที่สำคัญที่สุดคือ การปฏิบัติตามพระบรมราโชวาท ยึดมั่นในระเบียบ วินัย กฎลูกเสือและคำปฏิญาณโดยเคร่งครัด การแสดงความกตัญญูกตเวทิตาถือว่าเป็นการบูชาอันสูงสุด

**พระราชกรณียกิจที่สำคัญของพระองค์**

**๑. ด้านการปกครอง** ทรงตั้งกระทรวงทหารเรือ กระทรวงคมนาคม ทรงรวมมณฑลหลายมณฑลเป็นภาค ทรงสร้างนครจำลองดุสิตธานี ทดลองการปกครองระบอบประชาธิปไตย

**๒. ด้านการศึกษา** ทรงขยายการศึกษาทุกระดับ ประกาศใช้ พ.ร.บ.โรงเรียนราษฎร์ พ.ร.บ.ประถมศึกษา ทรงตั้งจุฬาลงกรณ์มหาวิทยาลัย โรงเรียนเพาะช่าง โรงเรียนพาณิชยการ โรงเรียนมหาดเล็กหลวงกรุงเทพ

**๓. ด้านศาสนา** ทรงพระราชนิพนธ์หนังสือเกี่ยวกับธรรมะ ทรงจัดระเบียบวิธีการสวดมนต์ที่ใช้มาจนถึงปัจจุบัน

**๔. ด้านเศรษฐกิจและสาธารณูปโภค** ทรงจัดตั้งธนาคารออมสิน การสหกรณ์ กรมพาณิชย์ และสถิติพยากรณ์ ทรงตั้งกรมรถไฟหลวง ตั้งกรมอากาศยาน สร้างสนามบินดอนเมือง

**๕. ด้านความสัมพันธ์ระหว่างประเทศ** ระหว่างสงครามโลกครั้งที่ ๑ ทรงตัดสินพระทัยเข้าร่วมกับฝ่ายสัมพันธมิตร จนได้รับชัยชนะ เมื่อสงครามยุติไทยได้รับการยกย่องให้มีฐานะและสิทธิเท่าเทียมอารยะประเทศและได้รับเชิญเข้าเป็นสมาชิกผู้ ริเริ่มของสันนิบาติชาติ และไทยได้ถือโอกาสเรียกร้องแก้ไขสนธิสัญญาอันไม่เป็นธรรมที่ได้ทำไว้กับนานาชาติได้สำเร็จ

**๖. ด้านอักษรศาสตร์** ในสมัยพระองค์ท่านผลงานด้านวรรณคดี เจริญรุ่งเรืองมากพระองค์ทรงสนับสนุนงานด้านอักษรศาสตร์ อย่างกว้างขวาง ทรงพระราชนิพนธ์บทวรรณกรรมทั้งร้อยแก้ว ร้อยกรองไว้มากมาย จนได้รับการยกย่องว่าเป็น **สมเด็จพระมหาธีรราชเจ้า** พระราชกรณียกิจของพระองค์ท่านที่มีประโยชน์ต่อประเทศชาติอย่างยิ่งคือการปลุกใจพลเมืองให้รักชาติ บ้านเมือง รู้จักบำเพ็ญประโยชน์ เสียสละเพื่อส่วนรวมและประเทศชาติ

ท้ายที่สุดนี้ข้าพเจ้าขอให้ลูกเสือทุกคน จงยึดมั่นปฏิบัติแต่คุณงามความดี และขออาราธนาคุณพระศรีรัตนตรัย และสิ่งศักดิ์สิทธิ์ทั้งหลายในสากลโลก จงคุ้มครองให้ลูกเสือทั้งหลาย มีความสุข ความเจริญ ตั้งใจกระทำสิ่งที่เป็นมงคลแก่ตนเองและประเทศชาติสืบไป สวัสดี

แนวปฏิบัติการและแนวปฏิบัติในพิธีถวายสดุดี

เนื่องในวันคล้ายวันสวรรคตของพระบาทสมเด็จพระมงกุฎเกล้าเจ้าอยู่หัว รัชการที่ ๖

ขั้นก่อนเริ่มพิธีการ

กลุ่มลูกเสือแต่ละกลุ่ม ปฏิบัติดังนี้

๑. ผู้กำกับกลุ่มลูกเสือ ลูกเสือ ๒ คน ถือพวงมาลา

๒. กองลูกเสือ ในแต่ละกลุ่ม ตั้งแถวหน้ากระดานหมู่ปิดระยะ ผู้กำกับลูกเสือยืนตรงกลางหน้าลูกเสือ- เนตรนารี

๓. เดินไปยังหน้าพระฉายาลักษณ์

๔. ผู้กำกับสั่ง “กอง – ตรง” ผู้กำกับกลุ่ม ผู้กำกับ รองผู้กำกับ วันทยหัตถ์ นายหมู่ลูกเสือที่มีอาวุธ ทำวันทยาวุธ เอามือลง

๕. ผู้กำกับกลุ่มวางพวงมาลา เสร็จ ทำวันทยหัตถ์

๖. ผู้กำกับสั่ง ขวา - หัน หรือ ซ้าย - หัน สั่ง ตามสบาย – พัก ลูกเสือเดินออกไปตั้งแถวที่จัดเตรียมไว้

ขั้นเริ่มพิธีการ

๑. ลูกเสือแต่ละกลุ่มยืนตั้งแถวหน้ากระดานหมู่ปิดระยะ ตามจุดที่จัดไว้

๒. ประธานในพิธีมึงบริเวณพิธี ผู้ควบคุมแถวสั่ง “ลูกเสือ- ตรง” ดุริยางค์บรรเลงเพลงมหาฤกษ์

(แนวปฏิบัติ )

-ประธานทำวันทยหัตถ์ - ลูกเสือยืนอยู่ในท่าตรง - นายหมู่ลูกเสือ ที่มีอาวุธ ทำวันทยาวุธ - ผู้บังคับบัญชาลูกเสือทำวันทยหัตถ์

๓. ผู้ควบคุมแถวกล่าวรายงานจำนวนลูกเสือ เนตรนารี และผู้บังคับบัญชาลูกเสือ

๔. ประธานเดินไปทำความเคารพพระฉายาลักษณ์ และหันหน้าไปทางแถวลูกเสือ (ลูกเสือ เนตรนารี ผู้บังคับบัญชาลูกเสือ ทำการเคารพ ประธานทำวันทยหัตถ์รับการเคารพ)

๕.ผู้ควบคุมแถวสั่ง “ตามระเบียบ - พัก

๖. เจ้าหน้าที่ลูกเสือโรงเรียนกล่าวรายงานต่อท่านประธาน

๗. ประธานวางพวงลามาลา เสร็จแล้ว วันทยหัตถ์

๘. ผู้ควบคุมสั่ง “ ถอดหมวก” เตรียมถวายราชสดุดี

*แนวปฏิบัติ*

-ก. แบมือซ้าย งอข้อศอกจนแขนซ้ายท่อนล่างได้ฉากกับแขนซ้ายท่อนบน นิ้วหัวแม่มือตั้งขึ้นด้านบน พร้อมกันนั้น ให้ใช้มือขวาจับที่หมวกด้านขวา

-ข. ถอดหมวกออกจากศีรษะ วางครอบหัวแม่มือซ้ายให้หันหน้าหมวกไปทางด้านขวามือ โดยให้ขอบหมวกด้านนอกอยู่ระหว่างนิ้วหัวแม่มือกับนิ้วชี้

-ค. ลูกเสือมีไม้ง่าม ก่อนถอดหมวกและสวมหมวกให้นำไม้ง่าม วางไว้ระหว่างปลายเท้าทั้งสองพิงท่อนบนไว้กับแขนซ้ายก่อนแล้วจึงปฏิบัติตาม ก และ ข เมื่อถอดหมวกสวมหมวกเรียบร้อยแล้วจำนำไม้ง่ามไปอยู่ในท่าตรงตามเดิม

๙. ผู้ควบคุมแถว สั่ง “นั่ง”

*แนวปฏิบัติ*

- ให้ก้าวเท้าซ้ายไปข้างหน้าครึ่งก้าว คุกเข่าขวาลงจรดพื้น ตั้งเข่าซ้ายขึ้น นั่งบนส้นเท้า มือขวาแบคว่ำ วางลงบนเข่าขวา ข้อศอกซ้ายวางพาดบนเข่าซ้าย มือซ้ายที่ถือหมวกวางพาดบนเข่าซ้ายและตั้งฉากกับเข่าซ้าย

- นายหมู่ลูกเสือที่มีธงหมู่ให้ปฏิบัติเช่นเดียวกัน เพียงแต่มือขวายังคงถือไม้ง่าม ตั้งตรง

๑๐. ประธานนั่งคุกเข่า ๒ ข้าง ประนมมือ ถวายบังคม ๓ ครั้ง แล้วจึงนั่งคุกเข่าขวาจรดพื้น ตั้งเข่าซ้ายขึ้น นั่งลงบนส้นเท้าขวา มือขวาแบคว่ำ วางลงบนเข่าขวา ข้อศอกซ้ายวางพาดบนเข่าซ้าย มือซ้ายที่ถือหมวกวางพาดบนเข่าซ้ายและตั้งฉากกับเข่าซ้าย

๑๑. ผู้ที่ได้รับมอบหมายนำร้องเพลงราชสดุดี (ขณะร้องเพลงให้ก้มหน้าเล็กน้อยและเงยหน้าขึ้นเมื่อเพลงจบ)

**“ราชสดุดี”**

ข้าลูกเสือ (ทุกคนรับ) เชื้อไทย ใจเคารพ ขอน้อมนบบาทบงสุ์พระทรง....ศรี พระบาท มงกุฎเกล้า จอมเมาฬีทรงปราณีก่อเกื้อลูกเสือ....มา

ทรงอุตส่าห์ อบรม บ่มนิสัยให้มีใจรักชาติศา....สนา ทรงสั่งสอน สรรพกิจ วิทยาเป็นอาภาผ่องพทุธิ์วุฒิ....ไกร

ดังดวงจัน ทราทิตย์ ประสิทธิ์แสงกระจ่างแจ้งแจ่มภพสบ....สมัย พระคุณนี้ จะสถิต สนิทในดวงหทัยทวยราษฎร์ไม่คลาด.....เอย

๑๒. ผู้ควบคุมแถวสั่ง “ลุก”

-ให้ทุกคนดึงเท้าซ้ายที่ก้าวออกไป กลับมาชิดเท้าขวาและยืนในท่าตรง

๑๓. ผู้ควบคุมแถวสั่ง “สงบนิ่ง”

-ให้ทุกคนจับหมวกด้วยมือขวา ลดมือขวาลงไปให้สุดแขน แล้วเอามือซ้ายวางทับหลังมือขวา ก้มหน้าลงเล็กน้อย นายหมู่มีไม้ง่ามปฏิบัติตามการถอดและสวมหมวก

๑๔. ผู้ควบคุมแถวสั่ง “สวมหมวก” ให้ทุกคนสวมหมวกและยืนในท่าตรง

๑๕. ผู้ควบคุมแถวสั่ง ตามระเบียบ พัก

๑๖. ประธานกล่าวสดุดีเทิดพระเกียรติพระบาทสมเด็จพระมงกุฎเกล้าเจ้าอยู่หัว ....จบ

๑๗. ผู้ควบคุมแถวสั่ง “ถวายความเคารพแด่พระบาทสมเด็จพระมงกุฎเกล้าเจ้าอยู่หัว ลูกเสือ- ตรง

๑๘. เพลงสรรเสริญพระบารมี

๑๙. เพลงจบ ผู้ควบคุมแถว สั่ง / ตามระเบียบ-พัก

๒๐. ส่งประธาน ผู้ควบคุมแถวสั่ง “ลูกเสือ – ตรง” ดุริยางค์บรรเลงเพลงมหาฤกษ์ จบเพลง

๒๑.ผู้ควบคุมแถว สั่ง “ตามสบายพัก” เสร็จพิธี